b"\n_START_ARTICLE_\nAlpska posko\xc4\x8dnica\n_START_SECTION_\nUvod\n_START_PARAGRAPH_\nTa oblika kitice se je razvila iz plesa \xc5\xa1tajri\xc5\xa1a, ki je k nam pri\xc5\xa1el iz avstrijskega ozemlja preko Koro\xc5\xa1ke in se raz\xc5\xa1iril v severozahodnem alpskem predelu Slovenije. Tja je moral priti najkasneje v prvi polovici 18. stoletja. Pravi areal alpskih posko\xc4\x8dnic sega pri nas ju\xc5\xbeno do pribli\xc5\xbene \xc4\x8drte Gorica-Logatec-Ljubljana-Kamnik-Mozirje-Dravograd. _NEWLINE_Alpske posko\xc4\x8dnice so dandanes raz\xc5\xa1irjene po vseh slovenskih pokrajinah, najpogosteje se pojavljajo na Koro\xc5\xa1kem in Gorenjskem, najredkeje pa na Dolenjskem ter Notranjskem. Danes je oblika petega-instrumentalnega \xc5\xa1tajri\xc5\xa1a \xc5\xbee po ve\xc4\x8dini zamrla. Ples in pesem \xc5\xbeivita vsak zase samostojno \xc5\xbeivljenje. Ohranil se je le na treh predelih, in sicer v zgornji savski dolini, v Sol\xc4\x8davi z okoli\xc5\xa1kimi hribi v zgornji savinjski dolini in v Stahovici pri Kamniku. V \xc4\x8detrtem predelu, v hribih nad me\xc5\xbei\xc5\xa1ko dolino, se je do nedavna ohranil \xc5\xa1tajri\xc5\xa1 kot obredni svatbeni ples zvezan s pesmijo, ki dela videz dalj\xc5\xa1e enotne pesmi v obliki dialoga med camarjem in dru\xc5\xbeico, npr.:_NEWLINE_Camar (\xc5\xbeeninova pri\xc4\x8da):                                                    _NEWLINE_Prelubi vi svatje,_NEWLINE_le stopte na stran,_NEWLINE_de mojo dru\xc5\xbeico_NEWLINE_po sredi peljam.  _NEWLINE_                                                                  _NEWLINE_Dru\xc5\xbeica (nevestina prijateljica):_NEWLINE_Ti doli po cesti_NEWLINE_en vozek derdra_NEWLINE_se gvi\xc5\xa1no moj camer_NEWLINE_po krancel pelja._NEWLINE_Tudi v gorski dolini Podvolovljek in v Lu\xc4\x8dah \xc5\xbeive posko\xc4\x8dnice v obliki \xc5\xbeive improvizacije, \xc4\x8deprav ne ve\xc4\x8d zvezane s plesom, temve\xc4\x8d s posebnim svatbenim obi\xc4\x8dajem. Ob koncu svatbe mora sleherni med svati po vrsti zapeti zdravi\xc4\x8dko, t. j. pesem v obliki posko\xc4\x8dnice, ob spremljavi glasbe. Po vsebini so to bodisi \xc5\xbeelje za sre\xc4\x8do mladoporo\xc4\x8dencev, bodisi \xc5\xa1ale na ra\xc4\x8dun drugih svatov ali godcev. Vsi ti podatki nam ka\xc5\xbeejo, da je splo\xc5\xa1no priznana prava domovina alpske posko\xc4\x8dnice vzhodnoalpsko avstrijsko ozemlje, s plesom \xc5\xa1tajri\xc5\xa1em, ki izvira prav tako od tam.\n_START_SECTION_\nKnji\xc5\xbena alpska posko\xc4\x8dnica pri Vodniku in Pre\xc5\xa1ernu\n_START_PARAGRAPH_\nLjudsko alpsko posko\xc4\x8dnico sta prevzela Vodnik, Pre\xc5\xa1eren idr. Vodnik je posko\xc4\x8dnico poznal iz ljudske pesmi, ki je bila doma na Gorenjskem. Tako jo lahko zasledimo v napisih za mesece in v dalj\xc5\xa1ih pesmih, in sicer Zadovolni Kranjc, Pesmi na moje rojake, pripovedi Milica milena, odi Napoleonu Ilirija o\xc5\xbeivljena ter v avtobiografski Moj spomenik. Iz alpske posko\xc4\x8dnice je naredil precej kombinacij, in sicer glede na to, kak\xc5\xa1na je anakruza (0- ali 1-zlo\xc5\xbena) in kak\xc5\xa1en je konec verza, npr.:_NEWLINE_Amf 11M1 + 1Amf 6 + Amf 5U\xe2\x80\x93UU\xe2\x80\x93U/U\xe2\x80\x93UU-Iz burjo me \xc5\xa0tajerc po zimi hladi_NEWLINE_Amf 11\xc5\xbd1 + 0Amf 6 + D 5U-UU-U/-UU-UNavada je novu letu vo\xc5\xa1it_NEWLINE_Nasprotno pa se alpska posko\xc4\x8dnica pri Pre\xc5\xa1ernu pojavlja manjkrat. V kratki obliki (Amf 6 in Amf 5) jo ima v pesmih V spomin Valentina Vodnika in Ondan si za\xc4\x8dela ter v nekaterih epigramih, v dolgi obliki (Amf 11) v Svetem Senanu, predelano obliko pa v Povodnem mo\xc5\xbeu.\n_START_SECTION_\nKratka in dolga oblika\n_START_PARAGRAPH_\nKratkost verzov je razlog za velikanski razmah ljudske fantazije in verzifikacije v posko\xc4\x8dnicah. Pevec-improvizator namre\xc4\x8d te kratke verze z lahkoto obvlada. Ko se je posko\xc4\x8dnica lo\xc4\x8dila od plesa in improvizacije, se je spremenila tudi njena oblika. Tako se je posko\xc4\x8dnica s shemo 54-54, ki je bila najpogostej\xc5\xa1a oblika in se je vse bolj utemeljevala kot norma, zlila v en sam verz, v \xc2\xbbdaktilski\xc2\xab\xc2\xa0deseterec 10, ki ima sicer najve\xc4\x8dkrat \xc5\xbee v sredini sled cezure kot sled biv\xc5\xa1ega mejnika med dvema verzoma. Nastale so pesmi v kiticah s po \xc5\xa1tirimi deseterci (10-10-10-10), z rednimi anakruzami v za\xc4\x8detku desetercev ali pa stalno brez anakruz, npr.:_NEWLINE_Oj kaj si je zmisl\xc3\xa2 na\xc5\xa1 svetli ces\xc3\xa1r?_NEWLINE_Za pet regimentov je fantov sebral;_NEWLINE_vse lepe, vse fletne, vse mlade pajb\xc3\xa9,_NEWLINE_oh kaj bom za\xc4\x8dela jaz vbogo dekl\xc3\xa9. _NEWLINE_Razvoj je prinesel \xc5\xa1e dve dopolnitvi. Pri prvi spremembi gre za skraj\xc5\xa1anje zadnjega deseterca v kitici v obliko daktilskega sedmerca, s tem dobi kitica bolj ritmi\xc4\x8dno zaokro\xc5\xbeeno obliko (10-10-10-7), npr.:_NEWLINE_Preljubljeno dekle le ni\xc4\x8d ne \xc5\xbealuj,_NEWLINE_poglej, sam tvoj pobi\xc4\x8d stoji pred teboj;_NEWLINE_otrni si solze, koraj\xc5\xbeno zapoj,_NEWLINE_\xc5\xa1e danes grem v farof s teboj._NEWLINE_Pri drugi dopolnitvi pa se tretji verz razcepi v dve polovici, v dva \xc4\x8detverca, peterca ali \xc5\xa1esterca, ki se rimata med seboj in z zadnjim verzom 10-10-4(5, 6)-4(5, 6)-7(10), npr.:_NEWLINE_Pobi\xc4\x8d sem star \xc5\xa1ele osemnajst let,_NEWLINE_Cesar me ho\xc4\x8de ho\xc4\x8de k vojakom imet._NEWLINE_Kako bom soldat,_NEWLINE_k sem pobi\xc4\x8d premlad,_NEWLINE_k ne morm \xc5\xa1e pu\xc5\xa1ke dr\xc5\xbeat!_NEWLINE_Tako dobimo iz zlitih desetercev zopet stare \xc4\x8detverce, peterce in \xc5\xa1esterce, vendar gre sedaj za dolge pesmi z dolgimi napevi. _NEWLINE_Tudi Vodnik je v svojih pesnitvah najprej uporabil dolge, \xc5\xa1tiristopi\xc4\x8dne verze, ki imajo cezuro.  Kasneje je pri cezuri verz razpolovil in dobil iz prvotnih dvovrsti\xc4\x8dnih kitic \xc5\xa1tirivrsti\xc4\x8dnice. Tako so bili Zadovolni Krajnc in napisi za mesece prvotno napisani v dolgi obliki. Prvotna oblika Zadovolnega Krajnca:_NEWLINE_ZADOVOLNE KRAJNC_NEWLINE_Men' sonce iz stra\xc5\xbee Hrovatske gor' pride_NEWLINE_U \xe2\x80\x93 U U \xe2\x80\x93 U U \xe2\x80\x93 U U - U_NEWLINE_in' na Korotanu za hribe zajide,_NEWLINE_U U U U \xe2\x80\x93 U U \xe2\x80\x93 U U - U_NEWLINE_iz burjo me \xc5\xa0tajerc pozimi hladi,_NEWLINE_U \xe2\x80\x93 U U \xe2\x80\x93 U U \xe2\x80\x93 U U -_NEWLINE_iz jugam mi Lah poljet' \xc4\x8delu puti._NEWLINE_U \xe2\x80\x93 U U \xe2\x80\x93 U - - U U -_NEWLINE__NEWLINE_Skraj\xc5\xa1ana oblika:_NEWLINE_ZADOVOLNI KRAJNC_NEWLINE_Od stra\xc5\xbee hrva\xc5\xa1ke_NEWLINE_U \xe2\x80\x93 U U - U_NEWLINE_gor sonce mi pride,_NEWLINE_U \xe2\x80\x93 U U - U_NEWLINE_v nograde la\xc5\xa1ke_NEWLINE_U \xe2\x80\x93 U U - U_NEWLINE_popoldne zaide;_NEWLINE_U \xe2\x80\x93 U U - U_NEWLINE_z Bene\xc5\xa1kega morja_NEWLINE_U \xe2\x80\x93 U U - U _NEWLINE_jug \xc4\x8delo poti,_NEWLINE_U \xe2\x80\x93 U U -_NEWLINE_od \xc5\xa0tajerca borja_NEWLINE_U \xe2\x80\x93 U U - U_NEWLINE_per del' me hladi._NEWLINE_U \xe2\x80\x93 U U -"